SKRIFTLIG FORESPØRGSEL E-1306/02

af Emmanouil Bakopoulos (GUE/NGL) til Kommissionen

(7. maj 2002)

Om: Seksuel chikane

Kommissionen forelagde for nylig et forslag til ændring af fællesskabsdirektiv 1976/207/EØF(1), som blandt andet fastlægger regler for imødegåelse af seksuel chikane i EU. Ifølge forslaget er medlemsstaterne fra 2005 forpligtet til at udvikle organer med ansvar for ligestilling mellem kønnene og beskyttelse imod seksuel chikane.

Kan Kommissionen på denne baggrund oplyse, hvilke regler der gælder inden for EU-institutionerne med hensyn til seksuel chikane, og om disse regler indgår i det foreliggende forslag til direktiv?

(1) EFT L 39 af 14.2.1976, s. 40.

Svar afgivet på Kommissionens vegne Af Neil Kinnock

(5. juli 2002)

I maj 1990 vedtog Rådet en resolution om beskyttelse af kvinders og mænds værdighed på arbejdspladsen(1) og rettede den til medlemsstaterne og Fællesskabets institutioner. Til gennemførelse af denne rådsresolution vedtog Kommissionen i november 1990 en adfærdskodeks(2) med en definition af seksuel chikane, som indeholdt adskillige foranstaltninger, der skal følges i tilfælde af klager, og beskrivelse af de disciplinærforanstaltninger, der skal træffes i henhold til personalevedtægten. Der blev afholdt kurser i forebyggelse af seksuel chikane og behandling af klager for ledere og personaleafdelingen samt for ansatte med relevante ansvarsområder som tillidsrepræsentanter, sociale tjenestegrene, lægetjenesten osv.

Hverken direktivet eller det ændringsforslag, som det ærede medlem nævner, forpligter Kommissionen retligt(3), men Kommissionen har politisk forpligtet sig til at overholde principperne om ligebehandling for alle ansatte, og forebyggelse af seksuel chikane på arbejdspladsen er et af midlerne til at opnå denne ligebehandling. Der er taget skridt i reformprocessen til yderligere at sikre, at sådanne principper om ligebehandling overholdes, og at seksuel chikane forhindres.

I forbindelse med reformen af Kommissionen er der stillet forslag om at styrke personalevedtægtens bestemmelser om klager og de disciplinærforanstaltninger, der kan træffes i henhold til vedtægten. Den foreslåede vedtægtsændring er i overensstemmelse med den vedtagne direktivtekst, som indeholder nedenstående definition:

seksuel chikane: det forhold, at der udvises en uønsket adfærd af seksuel art i forbindelse med adgang til eller inden for beskæftigelse, erhverv eller erhvervsuddannelse, som har til formål eller følge, at en persons værdighed krænkes, eller at der skabes et skræmmende, fjendtligt, nedværdigende, ydmygende, fornærmende eller forstyrrende miljø.

Ud over at anvende vedtægten til at sikre ligebehandling af de ansatte, indeholder en af Kommissionens handlingsplaner om lige muligheder og fleksible arbejdsordninger bestemmelser om yderligere hjælp til at forebygge seksuel chikane, som ikke er omfattet af vedtægten. Den er udarbejdet på grundlag af helhedspakken for reformen af personalepolitikken fra oktober 2001 og vil blive forelagt Kommissionen til vedtagelse i den nærmeste fremtid. Forslagene omfatter en yderligere revision af adfærdskodeksen, så den kommer til at afspejle den ændrede definition, bedre information af og øget bevidsthed hos personalet, flere ressourcer til en central mæglingsinstans, som skal behandle de forskellige tilfælde, samt indførelse af undervisningsmoduler for alle ansatte og ledere for at øge bevidstheden om og forebygge seksuel chikane.

(1) EFT C 157 af 27.6.1990.

(2) Kommissionens henstilling 92/131/EEC af 27. november 1991, EFT L 49 af 24.2.1992.

(3) EF-traktatens artikel 249 (tidl. artikel 189).